SKRIFTLIG FORESPØRGSEL E-3458/01

af Rosa Díez González (PSE)og Luis Berenguer Fuster (PSE) til Kommissionen

(4. januar 2002)

Om: Små og mellemstore virksomheder og kreditkort

Konflikten mellem de forretningsdrivende og bankerne, der udsteder kreditkort, er på det seneste blusset op igen på grund af de høje provisioner, som bankerne afkræver de forretningsdrivende.

Kommissærerne Mario Monti og Pedro Solbes har givet udtryk for, at de vil imødegå det misbrug, der finder sted i flere lande, men tydeligst i Spanien, hvor provisionen er den højeste i EU, nemlig 3, 5 % i gennemsnit.

Hvilke tiltag agter Kommissionen at tage, for at ændre denne urimelige adfærd fra de banker, der udsteder kreditkort?

Svar afgivet på Kommissionens vegne af Mario Monti

(4. februar 2002)

Kommissionen behandler for nærværende den klage over det formidlingsgebyr, som opkræves i forbindelse med forskellige betalingskortsystemer, som EuroCommerce, en europæisk sammenslutning af detailhandlerorganisationer, har forelagt med henvisning til EU's konkurrenceregler. Formidlingsgebyrer er bruttoafregninger mellem to banker involveret i behandlingen af en betalingskorttransaktion og har betydning for de gebyrer, som bankerne pålægger detailhandlerne, når de accepterer betaling med kreditkort. Klagen vedrører formidlingsgebyrer både i forbindelse med betalinger på tværs af grænserne og indenlandske betalinger inden for medlemsstaterne.

Kommissionen behandler i første omgang formidlingsgebyrer i forbindelse med kreditkortbetalinger på tværs af grænserne, da disse klart har en betydelig indflydelse på handelen mellem medlemsstaterne. Hvis der ikke er tale om nogen betydelig indflydelse på handelen mellem medlemsstaterne, har de nationale konkurrencemyndigheder kompetence til at undersøge påståede begrænsninger af konkurrencen i henhold til den nationale konkurrencelovgivning. Derudover modtog Kommissionen også før forelæggelsen af klagen meddelelse fra de internationale betalingskortorganisationer om deres internationale formidlingsgebyrer.

Det første sådanne tilfælde er meddelelsen fra Visa International om virksomhedens interregionale gebyr, som finder anvendelse i forbindelse med Visakort-betalinger på tværs af grænserne inden for Visas europæiske zone. Kommissionen sendte en meddelelse om klagepunkter vedrørende dette formidlingsgebyr til Visa International i oktober 2000. Efter at Visa fremsatte forslag om ændringer af den metode, som anvendes til at fastsætte det interregionale formidlingsgebyr, offentliggjorde Kommissionen en meddelelse i EFT den 11. august 2001(1), hvori man anførte, at man foreløbigt havde til hensigt at træffe en positiv beslutning vedrørende Visas ændrede interregionale formidlingsgebyr. Parallelt hermed meddelte man sagsøgeren, EuroCommerce, at Kommissionen foreløbigt havde til hensigt at afvise klagen vedrørende Visas interregionale formidlingsgebyr, og man gav også denne mulighed for at svare. Man modtog en række kommentarer som svar på meddelelsen i EFT samt et indlæg fra sagsøgeren. Kommissionen behandler disse omhyggeligt og tager derefter endelig stilling til Visa Internationals interregionale formidlingsgebyr.

Efterfølgende behandler Kommissionen andre internationale betalingskortorganisationers formidlingsgebyrer vedrørende betaling på tværs af grænserne, hvorefter den behandler klagen vedrørende indenlandske formidlingsgebyrer, herunder gebyret i Spanien. Hvad angår indenlandske kortbetalinger skal Kommissionen dog først i samarbejde med de relevante nationale konkurrencemyndigheder afgøre, om sådanne indenlandske gebyrer påvirker handelen mellem medlemsstaterne.

(1) EFT C 226 af 11.8.2001.